Oefen só na 'n beroerte - Sports - Windhoek Express
Sunday, December 15th, 2019 15:05:46
Die SMO-program kan lei tot 'n hoër waarneembare vlak van fisieke funksionering.
Deelnemers het balansoefeninge gedoen. Foto verskaf
Wêreldwyd sterf een uit elke tien mense elke jaar aan 'n beroerte en diegene wat dit oorleef, se beweeglikheid word dikwels belemmer.
Aangesien slagoffers soms lewenslange ondersteuning nodig het, is dit belangrik om hulle te help om fisieke aktiwiteite op hul eie te verrig omdat dit hul lewensgehalte en hul vermoë om alledaagse take self te verrig, sal verbeter. “Een manier om dit te bereik is deur sensories-motoriese oefeninge wat funksionele herstel by beroertepasiënte kan aanhelp,” sê Dr. Tania Zastron, wat onlangs haar doktorsgraad in Sportwetenskap aan die Universiteit Stellenbosch (US) behaal het.
Zastron het as deel van haar navorsing 'n kostedoeltreffende en eenvoudige taak-spesifieke agt-week sensories-motoriese opleidingsprogram (SMO) ontwikkel om te bepaal of oefening die samehangende krag tussen verskillende geaffekteerde dele van die brein, asook funksionele herstel by chroniese beroertepasiënte kan verbeter.
Die SMO balansoefeninge behels balansoefening wat fokus op die manipulasie van die liggaam se visuele stelsel, sowel as dele van die sensoriese stelsel wat met balans, ruimtelike oriëntering en die bewustelike persepsie van aanraking, drukking, pyn, temperatuur, posisie, beweging en vibrasie, verband hou.
Zastron sê deelnemers het balansoefeninge soos kopknikke, rompleunings, strek, vang, gooi, enkelbeenstaan, gewigverskuiwing, stap (normaal, met hoë knieë, boudskoppe, sywaarts en agteruit), tandem-stap, gewigverskuiwing in treë, ratsheidslere, op die lyn stap, opstaan, stap met rigting en hindernisse, strek en stap, 360°-draaie en sit op 'n oefenbal en strek gedoen.
Volgens Zastron werk die SMO-programme. “Deelnemers het verbeterde balans getoon so ook verminderde somatosensoriese afhanklikheid, verbeterde draaivermoë terwyl hulle stap, asook verbeterde waarneembare fisieke en sosiale funksionering. Hul vrees vir val het ook afgeneem.
“Oor die algemeen het die SMO-program tot 'n hoër waarneembare vlak van fisieke funksionering gelei, wat weer die deelnemers se selfdoeltreffendheid verbeter het en 'n toestand van verbeterde funksionering in die daaglikse lewe en algehele welstand geskep het.”
Zastron sê SMO-programme is belangrik omdat navorsing bewys sowat 70 miljoen beroertepasiënte teen 2030 met 'n gestremdheid sal moet saamleef.
Risikofaktore vir beroerte sluit in hoë bloeddruk, rook, diabetes, die vergroting en verdikking van die mure van die hart se hoofpompkamer en 'n abnormale hartritme insluit.
2 weeks ago - 28 November 2019 | Sports
3 weeks ago - 19 November 2019 | Sports
1 month - 12 November 2019 | Sports
1 month - 11 November 2019 | Sports